**Tokaj Város Képviselő - testülete 12/2020 (XI.27.) önkormányzati rendelete**

**A gyermekjóléti, gyermekvédelmi ellátásokról, a személyes gondoskodást nyújtó ellátások igénybevételéről, a fizetendő térítési díjakról**

**Tokaj Város Önkormányzatának Polgármestere** **a veszélyhelyzet kihirdetéséről szóló 478/2020. ( XI. 3.) Korm. rendelet 1. §-ában kihirdetett veszélyhelyzetre figyelemmel, a katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény 46. § (4) bekezdése alapján a Képviselő-testület feladat- és hatáskörét gyakorolva a gyermekek védelméről és a gyámügyi igazgatásról szóló 1997. évi XXXI. törvény 29. § (1)-(2) bekezdésében, 131. § (1) bekezdésében kapott felhatalmazás alapján és a Magyarország helyi önkormányzatairól szól 2011. évi CLXXXIX. tv. 13. § (1) bekezdés 8. pontjában meghatározott feladatkörében eljárva a következőket rendeli el:**

**1. A rendelet hatálya**

**1. §**

E rendelet hatálya kiterjed a gyermekek védelméről és a gyámügyi igazgatásról szóló 1997. évi XXXI. törvény (a továbbiakban: Gyvt.) 4. § (1) bekezdésében meghatározott, a Tokaji Többcélú Kistérségi Társulással Társulási Megállapodást kötött települési önkormányzatok közigazgatási területén bejelentett lakóhellyel rendelkező személyekre.

**2. Ellátási terület**

**2. §**

(1) A rendeletben meghatározott gyermekjóléti alapellátások ellátási területe a gyermekjóléti szolgáltatás keretében Tokaj város, Bodrogkeresztúr, Bodrogkisfalud, Erdőbénye, Csobaj, Szegi, Szegilong, Taktabáj Tiszaladány község közigazgatási területére, a család- és gyermekjóléti központ tekintetében a Tokaji Járás közigazgatási területére terjed ki.

(2) A rendeletben meghatározott gyermekjóléti alapellátások ellátási területe a gyermekek napközbeni ellátása keretében Tokaj város közigazgatási területe, de szabad férőhely függvényében felvehető más településen élő gyermek is.

**3. Ellátási formák**

**3. §**

Személyes gondoskodást nyújtó gyermekjóléti alapellátások:

*a)* gyermekjóléti szolgáltatás

*aa)* Család- és gyermekjóléti szolgálat,

*ab)* Család- és gyermekjóléti központ,

*b)* gyermekek napközbeni ellátása keretében bölcsődei ellátás.

**4. Gyermekjóléti szolgáltatás**

**4. §**

Az önkormányzat a Tokaji Többcélú Kistérségi Társulás fenntartásában működő Családsegítő és Gyermekjólét Szolgálata (Tokaj, Rákóczi u. 52.) elnevezésű szervezeti egysége útján gondoskodik a gyermekvédelmi törvényben meghatározottak szerint térítésmentesen a gyermekjóléti szolgáltatásról. A szervezeti egységen belül működik a család- és gyermekjóléti központ, amely ellátási területe a Tokaji járás lakosságára terjed ki. A család- és gyermekjóléti központ ellátja a szociális igazgatásról és szociális ellátásokról szóló 1993. évi III. törvény (továbbiakban: Szoc.tv.) és a gyermekek védelméről és a gyámügyi igazgatásról szóló 1997. évi XXXI. törvény (továbbiakban: Gyvt.) által hatáskörébe utalt feladatokat.

**5. Bölcsődei ellátás**

**5. §**

(1) Az Önkormányzat a fenntartásában működő Tokaji Gyermekkert Óvoda és Bölcsőde bölcsődei intézményegységén keresztül gondoskodik Tokaj város közigazgatási területére kiterjedő illetékességgel az életkoruk alapján bölcsődei ellátásra jogosult, családban nevelkedő gyermekek napközbeni ellátásáról.

(2) A bölcsődei ellátás a gyermekvédelmi törvényben meghatározottak szerint a családban nevelkedő, 3 éven aluli gyermekek napközbeni ellátását, szakszerű gondozását, nevelését biztosítja.

**6. Ellátás igénybevétele**

**6. §**

(1) A család-és gyermekjóléti szolgáltatás keretében a gyermekjóléti szolgáltatást a Tokaji Többcélú Kistérségi Társulás fenntartásában működő Családsegítő és Gyermekjólét Szolgálat vezetőjénél írásban vagy szóban lehet kérelmezni.

(2) A kérelem elbírálásáról a Tokaji Többcélú Kistérségi Társulás fenntartásában működő Családsegítő és Gyermekjólét Szolgálat vezetője a gyermekek védelméről és a gyámügyi igazgatásról szóló törvény és a személyes gondoskodást nyújtó gyermekjóléti, gyermekvédelmi intézmények, valamint személyek szakmai feladatairól és működésük feltételeiről szóló NM rendeletben foglaltak szerint dönt.

**7. §**

(1) A gyermekek napközbeni ellátása kertében nyújtott bölcsődei ellátás igénybevétele iránti kérelmet írásban a Tokaji Gyermekkert Óvoda és Bölcsőde intézményvezetőjénél kell benyújtani.

(2) Ha a gyermekek védelméről és a gyámügyi igazgatásról szóló törvény másként nem rendelkezik, a kérelem elbírálásáról az intézményvezető – az intézmény szakmai programjában foglaltak alapján - egyéni elbírálással, elsődlegesen a jelentkezési sorrend alapján dönt.

*7.* **Ellátás megszűnése**

**8. §**

(1) A gyermekjóléti szolgáltatás megszűnik a gyermekek védelméről és a gyámügyi igazgatásról szóló törvényben foglaltak alapján.

(2) A gyermekek védelméről és a gyámügyi igazgatásról szóló törvényben foglaltakon kívül a gyermekek napközbeni ellátása kertében nyújtott bölcsődei ellátás megszűnik a gyermek folyamatos 4 hétig tartó hiányzása esetén, amennyiben a szülő vagy törvényes képviselő nem él jelzéssel a hiányzás okáról, és a visszatérés várható időpontjáról.

**8. Intézményi térítési díj**

**9. §**

(1) A bölcsődei ellátás intézményi gondozási térítési díját, a bölcsődei gyermekétkezetés intézményi térítési díjait a rendelet 1. melléklete tartalmazza.

(2) Az egyéb intézményekben fizetendő gyermekétkeztetési intézményi térítési díját e rendelet 2. melléklete tartalmazza.

**9. Személyi térítési díj**

**10. §**

(1) A bölcsődei gyermekétkeztetés esetében a kötelezett havonta utólag, tárgyhónap 10. napjáig személyi térítési díjat fizet, amelyet az intézményi térítési díj figyelembevételével és a Gyvt. 148. § (1)-(4) bekezdésének, valamint a 150. §-ának alkalmazásával az intézményvezető, állapít meg.

(2) Amennyiben a kötelezett a megállapított személyi térítési díj összegét vitatja, az értesítés kézhezvételétől számított 8 napon belül a Tokaj Város Önkormányzat Ügyrendi, Jogi és Humánpolitikai Bizottságához fordulhat, amely határozattal dönt a személyi térítési díj mértékéről.

(3) Kivételes méltánylást érdemlő esetben (elemi kár, három hónapot meghaladó krónikus betegség, jövedelmi viszony, stb.) a kötelezett kérelmezheti az intézményvezető által megállapított személyi térítési díj mérséklését, elengedését.

(4) Az ellátásért fizetendő személyi térítési díjat megállapító intézményvezetői döntés felülvizsgálata, a díj mérséklése, elengedése iránti kérelem elbírálása a Tokaj Város Önkormányzat Ügyrendi, Jogi és Humánpolitikai Bizottságának hatáskörébe tartozik.

(5) A személyi térítési díj összege kérelemre   
a) annak 10-40%-ig terjedő mértékével csökkenthető, ha a családban az egy főre jutó jövedelem az öregségi nyugdíj mindenkori legkisebb összegének 200%-át nem haladja meg,   
b) illetve elengedhető maximum 3 hónapra, amennyiben a közüzemi, illetve a gyógyszerköltségek kifizetése után az egy főre jutó jövedelem az öregségi nyugdíj mindenkori legkisebb összegét nem haladja meg.

(6) Közüzemi és gyógyszerköltség alatt a térítési díj elengedése iránti kérelem beadását megelőző 3 hónap gáz-, villany-, és vízfogyasztásának, lakáscélú hiteltartozás törlesztő részletének, és a rendszeresen fogyasztott - háziorvos által igazolt - gyógyszerek közgyógyellátáson kívüli térítési díjának kiadásait kell figyelembe venni.

(7) Az intézményvezető a személyi térítési díjhátralékosok névsorát negyedévente köteles jelezni a fenntartó felé.

(8) Az intézmény vezetőjének kezdeményezésére a térítési díjhátralékok behajtásáról Tokaj Város Önkormányzat Ügyrendi, Jogi és Humánpolitikai Bizottsága dönt.

*10.***Záró rendelkezések**

**11. §**

(1) E rendelet 2021. január 1. napján lép hatályba.

(2) Hatályát veszti a gyermekek védelméről és gyámügyi igazgatásról szóló 20/1997. (XII.1.) számú rendelet, valamint a Tokaj Város Önkormányzat közigazgatási területén működő köznevelési intézményekben fizetendő térítési díjakról szóló 8/2016. (III.31.) önkormányzati rendelet.

Péterné Ferencz Zsuzsanna Posta György

jegyző polgármester

*1. melléklet*

**A Tokaji Gyermekkert Óvoda és Bölcsőde alkalmazandó térítési díjak[[1]](#footnote-1)**

1. A gondozásért fizetendő intézményi térítési díj összege:

1.1. ha a család egy főre jutó havi jövedelmének összege nem haladja meg a kötelező legkisebb munkabér személyi jövedelemadóval és társadalombiztosítási járulékkal csökkentett összegének 130%-át, a gondozásért fizetendő intézményi térítési díj összege:

0- Ft/ellátási nap

1.2. ha a család egy főre jutó havi jövedelmének összege meghaladja a kötelező legkisebb munkabér személyi jövedelemadóval és társadalombiztosítási járulékkal csökkentett összegének 130%-át, a gondozásért fizetendő intézményi térítési díj összege:

150**- Ft/ellátási nap**

2. A gyermekétkeztetésért fizetendő intézményi térítési díj összege:

|  |  |
| --- | --- |
| Étkezés típusa | Nettó Ft/adag |
| - a reggeli étkezés a napi energiaszükséglet 14%-a | 114 |
| - a tízórai étkezés a napi energiaszükséglet 9%-a | 72 |
| - az ebéd az étkezés a napi energiaszükséglet 42%-a | 336 |
| - az uzsonna az étkezés a napi energiaszükséglet 10%-a | 78 |
| **Összesen:** | 600 |

*2. melléklet*

**A gyermekétkeztetésért fizetendő intézményi térítési díjak[[2]](#footnote-2)[[3]](#footnote-3)**

1. Tokaji Gyermekkert Óvoda nettó 540.- Ft

2. Tokaji II. Rákóczi Ferenc Általános Iskola, és Alapfokú Művészeti Iskola

2.1. Napközi nettó 640.- Ft

2.2. Menza nettó 385.- Ft

3. Tokaj-Hegyalja Egyetem Tokaji Kereskedelmi és Idegenforgalmi Technikum, Szakképzőiskola és Kollégium

3.1. Kollégiumi térítési díja nettó 825.- Ft

3.2. Menza nettó 410 Ft

4. Szerencsi Szakképzési Centrum Tokaji Ferenc Technikum, Szakgimnázium és Gimnázium

4.1. Kollégiumi térítési díja nettó 825.- Ft

4.2. Menza nettó 410 Ft”

4.2. Menza nettó 248 Ft

1. Módosította a 12/2022. (VII. 1.) önkormányzati rendelet 1. § (1) bekezdése. Hatályos 2022. július 2-től. [↑](#footnote-ref-1)
2. Módosította a 9/2021. (VIII. 19.) önkormányzati rendelet 1. §-a. Hatályos 2021. augusztus 20-tól. [↑](#footnote-ref-2)
3. Módosította a 12/2022. (VII. 1.) önkormányzati rendelet 1. § (2) bekezdlése. Hatályos 2022. július 2-től.

   [↑](#footnote-ref-3)